b'\n_START_ARTICLE_\nSk\xc3\xa1lm\xc3\xb6ld\n_START_SECTION_\nZgodovina\n_START_PARAGRAPH_\nSn\xc3\xa6bj\xc3\xb6rn Ragnarsson in Bj\xc3\xb6rgvin Sigur\xc3\xb0sson, prijatelja od mladih let, ki sta skupaj igrala v ve\xc4\x8d umetni\xc5\xa1kih aktih, vklju\xc4\x8dno z death metal in punk skupinami, sta se avgusta 2009 odlo\xc4\x8dila ustvariti novo metal skupino z imenom Sk\xc3\xa1lm\xc3\xb6ld. Tudi preostali \xc4\x8dlani skupine so bili \xc5\xbee udele\xc5\xbeenci islandske glasbene scene. Za\xc4\x8detno je bila Sk\xc3\xa1lm\xc3\xb6ld mi\xc5\xa1ljena kot hobi, a so se kmalu odlo\xc4\x8dili posneti album, preden postanejo \xc2\xbbprestari in utrujeni\xc2\xab.  _NEWLINE_Po brezuspe\xc5\xa1nem kontaktiranju ve\xc4\x8dine islandskih  glasbenih zalo\xc5\xbeb so novembra 2010 podpisali pogodbo z zalo\xc5\xbebo Tutl s Ferskih otokov, ki je na Islandiji in Ferskih otokih izdala njihov prvenec Baldur. Aprila 2011 so presedlali na mednarodno uveljavljeno zalo\xc5\xbebo Napalm Records; avgusta je bil Baldur tako ponovno izdan po celem svetu. _NEWLINE_Zaradi pogodbe z Napalm Records je popularnost Sk\xc3\xa1lm\xc3\xb6ld skokovito narasla. Skupino so povabili k sodelovanju na najve\xc4\x8djem metal festivalu Wacken Open Air in na turneji Heidenfest 2011 tour._NEWLINE_12. aprila 2012 so za\xc4\x8deli snemati svoj drugi album, B\xc3\xb6rn Loka, ki je iz\xc5\xa1el oktobra istega leta. _NEWLINE_Novembra 2013 so Sk\xc3\xa1lm\xc3\xb6ld odigrali serijo koncertov z Islandskim simfoni\xc4\x8dnim orkestrom v koncertni dvorani Harpa v Reykjav\xc3\xadku. Album v \xc5\xbeivo in spremljajo\xc4\x8di videospot sta iz\xc5\xa1la 17. decembra 2013.\n_START_SECTION_\nGlasbeni slog\n_START_PARAGRAPH_\nNamera Sk\xc3\xa1lm\xc3\xb6ld je bila me\xc5\xa1anica islandske ljudske glasbe in metala, zato so na za\xc4\x8detku uporabljali \xc5\xa1tevilna tradicionalna ljudska glasbila, a so jih kmalu zamenjali za tri elektri\xc4\x8dne kitare. Med skupine, ki so vplivale na njihov glasbeni slog, \xc5\xa1tejejo Metallica, Iron Maiden, Anthrax, Slayer, Amon Amarth in Ensiferum pa tudi J\xc3\xb3n Leifs, islandski skladatelj klasi\xc4\x8dne glasbe. Vsa besedila je napisal Sn\xc3\xa6bj\xc3\xb6rn in to v island\xc5\xa1\xc4\x8dini, navdihnjena pa so z nordijsko mitologijo in islandskimi sagami. Nekatera izmed besedil vsebujejo celo stare nordijske poeti\xc4\x8dne forme, kot sta fornyr\xc3\xb0islag in sl\xc3\xa9ttub\xc3\xb6nd.'